En liten (1,8-2,6 millimeter), avlang, mørk skyggebille. Kroppen er vanligvis dekket av jordpartikler. Kroppen er dypt og kraftig punktert. Hodet er stort og bredt med ganske små fasettøyne, antennene noe utvidet mot spissen men uten en klart avsatt klubbe. Pronotum er nesten sirkelrundt, dekkvingene ovale. Kroppen er kledt med korte, litt klubbeformede børster. Beina er korte og kraftige.